Polisie vind onwettige aanleg vir perlemoen | Netwerk24
Die polisie se misdaadintelligensie-eenheid en die blitspatrollie het Donderdag omstreeks 12:30 in die nywerheidsgebied van Paardeneiland in Kaapstad in Gray-weg toegeslaan.
Die polisie het beslag gelê op sakke en ander houers met perlemoen, kookpotte, gassilinders, skale, sakke met sout en ander toerusting.
In nog 'n voorval Donderdag is 'n verdagte persoon tydens patrolliewerk in Melkbosstrand opgemerk. 'n Man (38) is in hegtenis geneem nadat perlemoen by hom gekry is.
Die polisie sê die man het 22 stuks perlemoen wat nog in die skulp was en 142 stuks perlemoen wat reeds ontskulp is, by hom gehad. Die straatwaarde hiervan is sowat R46 000.
Die man sal die langnaweek in aanhouding bly en Dinsdag in die landdroshof in Atlantis verskyn.
Die polisie het 'n onwettige aanleg waar perlemoen verwerk word, in die Paardeneiland nywerheidsgebied in Kaapstad gekry. Foto: SAPD